23. schôdza NR SR - 11.deň - B. popoludní
Dátum: 2024-12-10
Poslanec: Matovič, Igor (SLOVENSKO)
Druh vystúpenia: Vystúpenie v rozprave

6-3 Teraz to vieme pozrieť v prípade Joža Pročka, ako tam istá bohyňa, vraj najsexi poslankyňa v parlamente, menom Cigániková, nechcem menovať, jak teda ona tam hovorí múdrosti o Jožovi Pročkovi... (Prerušenie vystúpenia predsedajúcim.) Gašpar, Tibor, podpredseda NR SR Pán poslanec, pán poslanec, zdržte sa tých osobných útokov, skutočne sa... (Reakcia z pléna.) Ale mne to vadí, pani poslankyňa. Ja vediem schôdzu a máte druhú výzvu. Hranice slušnosti 32 ods. 2. Nech sa páči, pokračujte. Matovič, Igor, poslanec NR SR Dobre, takže zastávam sa chorých ľudí, zastávam sa zdravotníkov, zastávam sa Lekárskeho Odborového Združenia, ktoré bojuje proti rozkrádaniu slovenského zdravotníctva vo svojich požiadavkách a hovorím, že váš návrh na skrátené legislatívne konanie nie je odôvodnený, lebo vy viete zastaviť okamžitým zrušením diabolskej zmluvy s Haščákom a s finančnými skupinami, ktorým dovoľujete dlhé roky rozkrádať zdravotníctvo, viete zastaviť hrozbu, ktorá hrozí výpoveďami, ktoré lekári dali. Ale vzhľadom na to, čo povedal predsedajúci, sa ho opakovane pýtam, aké sú teda tie hranice slušnosti. Potrebujem presne vedieť, lebo ja pri tom, ako ma vyviedol policajtami, som hovoril len a len o ňom a do médií klamal, že to mu vôbec nevadí. Takže chcem, pán predsedajúci, normálne, slušne sa vás pýtam, aj v mene ostatných poslancov, ktorí tu budú vystupovať, aby ste nevyzerali ako diktátor, ktorý si vždy z prsta vycucá, že teraz boli práve tie hranice slušnosti, povedzte mi, čo sú presne hranice slušnosti, ktoré som vtedy porušil, lebo ja som hovoril len a len o vás a vy ste do médií hovorili, že vôbec vám nevadilo, že som hovoril o vás. Potom mi to nejako nevychádza. Medzi prvým a druhým upozornením v čase, kedy ste ma dali vyviesť policajtami, som hovoril len a len o vás a vy ste do médií tvrdili, že to kvôli tomu nebolo, že som hovoril o vás. Ale keďže som hovoril len a len o vás, zostáva tam nič. Takže sa vás pýtam, aké sú vaše hranice slušnosti, lebo určite uznáte, že mafián, ktorý vydá ako policajný prezident Policajný zbor do rúk mafiána Bödöra, má iné hranice slušnosti, ako protikorupčný bojovník, ktorý proti mafii bojuje. Takže skúste mi oznámiť vaše hranice slušnosti ako mafiána obžalovaného z mimoriadne ťažkých zločinov. Ste ticho, aha, stratili ste reč. Čiže vaše hranice slušnosti je svojvôľa, kedy vám to vyhovuje, vtedy zoberiete poslancovi slovo, lebo sa vám nepáči, že hovorí pravdu. Tým, že ste ticho a nie ste schopný povedať jedno jediné slovo, ktoré vám vadilo vtedy, keď ste ma dali vyviesť policajtami, je evidentné, že ste sa týmto priznali pred celým Slovenskom, že trpíte svojvôľou, to znamená diktatúrou, a ste diktátor. Zneužívate svoje postavenie a šikanujete a vyvršujete sa na tých ľuďoch, ktorí hovoria o vašich zločinoch. Lebo ešte raz hovorím, ja som hovoril len a len o vás a teraz čuduj sa svete, keď som znova vás spomenul, zrazu ste mali nejaký problém. Takže keď tu niekto je zodpovedný za rozkrádanie zdravotníctva, na ktoré sa teraz vyhovárate pri tomto skrátenom legislatívnom konaní, lebo hovoríte, že vlastne keď lekári dávajú výpovede, bude ohrozené poskytovanie zdravotnej starostlivosti, ale musíme sa, samozrejme, pri takomto návrhu zákona na to pozerať širšie, čiže musíme sa baviť o tom, kto umožnil, aby lekári dali výpovede, a to je jedine ten človek, ktorý umožnil rozkrádať slovenské zdravotníctvo. A to je Robert Fico na začiatku pri podpise diabolskej zmluvy s Haščákom a potom najmä Tibor Gašpar, ktorý, bohužiaľ, dnes vedie túto schôdzu a rozhoduje svojvoľne o tom, čo sú hranice slušnosti, ktorý vydal Policajný zbor do rúk bossa nitrianskej mafie Norberta Bödöra, ktorý je obžalovaný takisto z toho, že rozkrádal desiatky miliónov eur z našich verejných zdrojov. Čiže keď štát dopadne tak, že vlastne jeho premiér najprv uzavrie s finančnými skupinami dohodu na rozkrádaní peňazí určených chorým ľuďom a potom následne policajný prezident, ktorý má strážiť verejný záujem, miesto verejného záujmu a miesto ochrany a chrániť a pomáhať, medzi ochrany a pomoci chorým ľuďom z pozície policajného prezidenta vydá Policajný zbor do rúk mafie, ktorá len rozkráda verejné zdroje, kto na to doplatí? Doplatia na to chorí ľudia a, samozrejme, že citlivý zdravotník, každý jeden to cíti a keď potom sa združí v Lekárskom Odborovom Združení, logicky že dá si v prvom rade požiadavky proti rozkrádaniu zdravotníctva. A v takomto svete my žijeme. Premiér, človek, ktorý uzavrel dohodu na rozkrádaní zdravotníctva, predsedajúci počas rokovania o zákone proti rozkrádaniu de facto, ktorý by mal alebo o zákone, ktorým ideme terorizovať zdravotníkov, ideme ich posielať do väzenia za to, že bojujú proti rozkrádaniu zdravotníctva, je zhodou okolností predsedajúci, ktorý to zdravotníctvo rozkrádať dlhé roky umožňoval ako policajný prezident. Čiže hovorí sa tomu Hlava 22 alebo je to trošku zamotané, ale toto je dokonalá atrapa demokracie. Toto je dokonalá atrapa sociálnej demokracie, toto je dokonalá atrapa spravodlivosti, ale čo mňa najviac mrzí a naozaj najviac ma hnevá, keď v politike pôsobí politik, ktorý sa ulakomí na rozkrádanie peňazí určených na liečbu chorých ľudí. A toto vy ste. Vy to 13, 14 rokov robíte a teraz horekujete, že sa vám postavili zdravotníci, ktorí stoja na strane okrádaných ľudí. Ale nie o peniaze, o ich zdravie a životy. Lebo keď politik sa ulakomí na okrádanie či rozkrádanie peňazí určených na liečbu chorých ľudí, tak ten chorý človek môže pri tom stratiť zdravie a život bez ohľadu na to, ako hlboko má do vrecka. Spamätajte sa prosím a choďte z kratšej cesty späť.